钦定古今图书集成/明伦汇编/官常典/第498卷 > 萧敌鲁
## 钦定古今图书集成/明伦汇编/官常典/第498卷 > 萧敌鲁

按《辽史》本传：“敌鲁，字敌辇，其母为德祖女弟，而淳钦
皇后又其女兄也。五世祖曰胡母里遥辇氏时尝使
唐，唐留之幽州，一夕折关遁归国，由是世为决狱官。
敌鲁性宽厚，膂力绝人，习军旅事。太祖潜藩，日侍左
右，凡征讨必与行阵。既即位，敌鲁与弟阿古只耶律
释鲁、耶律曷鲁皆总宿卫，拜敌鲁北府宰相，世其官。”
太祖征奚及讨刘守光，敌鲁略地海滨，杀获甚众。顷
之，剌葛等作乱，溃而北走。敌鲁率轻骑追之，兼昼夜
行，至榆河，败其党，获剌葛以献。太祖嘉之，锡赉甚渥。
后讨西南夷，功居诸将先，神册三年十二月，卒。敌鲁
有胆略，闻敌所在，即驰赴，亲冒矢石，前后战，未尝少
衄，必胜乃止。以故在太祖功臣列，喻以手云：“弟阿古
只。”